SAL kanselleer ook binnelandse vlugte | Netwerk24
24 Maart 2020 22:13
Die Suid-Afrikaanse Lugdiens (SAL) het Dinsdag aangekondig sy binnelandse vlugte kom tot stilstand nadat die nasionale staat van inperking aangekondig is.
Comair en busgroepe het ook Dinsdag aangekondig dat hulle tot stilstand kom tydens die inperking.
Die SAL sê in ’n verklaring dat vlugte van Vrydag 27 Maart tot 16 April gekanselleer is. Binnelandse vlugte sal weer teen 17 April beskikbaar wees.
Die lugdiens het verlede week al sy interkontinentale en Afrika-vlugte tot 31 Mei opgeskort.
Luidens die verklaring sal die lugdiens passasiers help wat hul vlugte wil verander of voor die staat van inperking wil vlieg.
Meer oor: Koronavirus | Suid-Afrikaanse Lugdiens Alles nie wel met Grey-kollege se geldsake | Netwerk24
Alles nie wel met Grey-kollege se geldsake
Deur Mike van Rooyen 29 Julie 2019 19:47
Nie alles verloop so glad met die geldsake van Grey-kollege in Bloemfontein soos wat die Vrystaatse onderwysdepartement wil voorgee nie, blyk uit die betoog van adv. Greta Engelbrecht in die Vrystaatse hooggeregshof in die stad.
Die twee senior amptenare van dié departement wat die finansiële pligte van die skool se beheerliggaam oorgeneem het, is nie altyd beskikbaar om goedkeuring te gee vir projekte bo R20 000 wat buite die begroting aangepak word nie.
Adv. Greta Engelbrecht (middel) en adv. Jerry Merabe (regs) het in opdrag van Marius van Rensburg van Horn en Van Rensburg vir Grey-kollege se beheerliggaam opgetree. Adv. William Mokhari SC het in opdrag van die staatsprokureur vir die Vrystaatse onderwyshoof en sy LUR opgetree. Foto: ALZANE NARRAIN
Daarom het vergaderings daaroor nie plaasgevind nie en die projekte staan nou stil, terwyl geld daarvoor beskikbaar is.
Engelbrecht het voor regters Sharon Chesiwe en Henriëtte Murray betoog in ’n aansoek dat ’n besluit van die Vrystaatse onderwyshoof op 11 April vanjaar om summier die beheerliggaam van die skool van sy “finansiële en verwante pligte” te onthef, onwettig en nietig verklaar moet word.
Uitspraak in die aansoek is voorbehou.
Die besluit van die onderwyshoof het gevolg nadat die hoof van die hoërskool, Deon Scheepers, en sy vakbond, die SAOU, dit onder die onderwyshoof se aandag gebring het dat die beheerliggaam R1,5 miljoen van die skool se geld vir regskoste gebruik het.
Engelbrecht het betoog dié skool se begroting is nie so eenvoudig soos die departement se amptenare wil voorgee dit is nie.
Sy sê veral kommerwekkend is dat die twee senior amptenare nie hul pligte uitvoer nie.
Die ernstigste hiervan is dat hulle nie seker maak die finansiële state word geoudit en betyds by die departement ingedien nie.
Adv. William Mokhari SC het namens die onderwyshoof en sy LUR betoog die beheerliggaam het nog nie die interne prosesse uitgeput voordat hulle voortydig hof toe gehardloop het nie.
Dit was ’n tydelike besluit van die onderwyshoof wat nog verander kon word. Die beheerliggaam het ’n geleentheid gehad om ’n voorlegging aan die onderwyshoof te doen.
Hy het betoog die beheerliggaam het nie met sy eie geld teen Scheepers in die hof baklei nie. Dit is die ouers se geld.
Die onderwyshoof moes dadelik optree, want die moontlikheid het bestaan dat die beheerliggaam nog van dié geld kon gebruik.
As die verdere litigasie deur iemand anders gefinaliseer is, hoekom is die R1,5 miljoen van die skool dan gebruik, het hy gevra.
Engelbrecht het betoog die departement het ’n voorhamer gebruik om ’n muskiet dood te slaan. Dit was nie nodig om al die finansiële pligte van die beheerliggaam weg te neem nie.
“Hoekom is die finansiële pligte ook nie dadelik heringestel toe die departement hoor Fedsas betaal vir die verdere appèl van die beheerliggaam nie?”
Meer oor: Grey-Kollege | Bloemfontein | Hof | Geldsake